Almal het een – Positief
Almal het een
Positief	Uncategorized	 Mei 21, 2021 2 Minutes
Die Goue Vroue hou 'n Abba partytjie in Rebusfontein (jy kan almal se stories hier lees) en skielik word ek midde-in Abba-mania gedompel. Dit klink my almal het 'n storie wat met 'n gunsteling Abba liedjie gepaardgaan. Ek is gebore in dieselfde jaar as wat Abba ontstaan het en teen die tyd wat die groep uitmekaar gespat het, was ek net 10 jaar oud, so ek het nie die Abba storie gevolg soos menige ander tieners wat Abba-mal was nie. In die laat tagtigs was hulle liedjies minder gewild tussen tieners wat eerder Madonna, A-HA en Wham geluister het. Om die waarheid te sê toe Erasure Take a chance on me in 1992 vrygestel het, het ek nie eers besef dis 'n Abba song nie. Ek het dit een aand vir 'n goeie vriend gesing, wat tot 'n verhouding en die beindiging van 'n jarelange vriendskap gelei het.
Selfs voor dit, het ons dogters-groep een aand tydens standerd 8 veldskool Thank you for the music uit volle bors gesing en daarna soos een man aan die tjank gegaan.
Abba het in 1982 na albei pare se egskeidings besluit dat die groep 'n breuk moes vat, eintlik het hulle gedink dat die groep weer bymekaar sou kom, maar dit het nooit gebeur nie. Hulle het ook gedink dat hulle liedjies vir 'n jaar of twee nog in die rondte sou wees en daarna vergeet sou word, min het hulle geweet dat vandag amper 50 jaar na die groep se ontstaan, mense nog steeds na hulle sou luister.
Laas Saterdag het ek begin om meer te leer van die groep, van 4 gewone mense met elkeen buitengewone talente. Mense wat amper toevallig bymekaar uitgekom het, wat musiek vir altyd sou verander. Agnetha wat bang was vir vlieg en vir mense, Anne-Frid of Frida wat haar hele lewe deur gedink het sy is nie goed genoeg nie. Benny die begaafde pianis en komponis, wat later erken het dat hy 'n alkoholis was. Björn het meesterlik woorde by die melodië gesit, maar is beskuldig van geldwassery (later onskuldig bevind).
Ek het die term "Wall of sound" ook geleer, Abba se produsent, Michael Tretow het die tegniek gebruik om die musiek voller te maak, hulle het op 'n klein begroting moes werk aan die begin en op die manier het dit geklink soos 'n hele orkes. Die musiek van Abba, die vokale vermoë van die twee vroulike lede asook die kreatiwiteit van die producer het eindelik gelei tot die unieke Abba sound, die klanke wat vir amper almal steeds bybly.
Sedert die Goue Vroue se partytjie steek 'n Abba liedjie in my kop vas, een van die minder bekendes, 'n liedjie wat beskryf waar ek nou is:
En so kom my storie vir vandag tot 'n einde, maar Abba se musiek leef voort, in my kop en in ons almal se harte.
NS – Gedurende my navorsing het ek my bes probeer om uit te vind hoekom die paartjies geskei is en nooit agter die volle verhaal gekom nie, maar ek het wel op die dokumenter afgekom, die moeite werd om te kyk:
Gepubliseer Mei 21, 2021
Previous Post Voulez-vous Déjà vu
Next Post Weer 21
6 thoughts on "Almal het een"
Mei 21, 2021 om 12:28 nm
Ek was mal oor hulle. Is steeds
Mei 21, 2021 om 1:49 nm
Baie dankie vir hierdie baie interessante navorsing wat jy gedoen het. Ek is ook steeds mal oor hulle.
Mei 21, 2021 om 8:02 nm
Oe lekker, jy het my dag nou sommer kom maak met jou ABBA navorsing!
Mei 22, 2021 om 4:30 nm
Kyk vir jou. Maar ek moet sê het heerlik lekker saam Erasure gesing en lekker gelag. Sommer net so was ek terug om student te wees en te party op dit,xx
Mei 24, 2021 om 1:59 nm
Dit is nou interessant! Ag, hulle het wonderlike musiek gemaak. Ons het heerlik daarop gebokjol en op troues gedans!